text: РЕГЛАМЕНТ (ЕС) № 1325/2013 НА СЪВЕТА
  от 9 декември 2013 година
  за изменение на приложение I към Регламент (ЕИО) № 2658/87 относно тарифната и статистическа номенклатура и Общата митническа тарифа
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 31 от него,
  като взе предвид предложението на Европейската комисия,
  като има предвид, че:
  (1)
  Пазарът на керосин за реактивни двигатели на Съюза зависи до голяма степен от вноса на керосин за реактивни двигатели от трети държави.
  (2)
  Въпреки че двустранните споразумения в областта на въздухоплаването между държавите членки и трети държави обикновено включват разпоредби относно освобождаването от мита на керосина за реактивни двигатели, необходимо е да се установят общи правила по този въпрос, за да се подсигури яснота и единен подход, правна сигурност за операторите, както и за да се избегне възможно нарушаване на конкуренцията, произтичащо от разнобой в правилата и практиките.
  (3)
  Значителна част от вноса в Съюза на керосин за реактивни двигатели е с произход от държави, които се ползват от схемата на общите тарифни преференции или от преференциален достъп до пазара на Съюза, поради което вносът е освободен от мита.
  (4)
  С прилагането на тарифните преференции в съответствие с Регламент (ЕС) № 978/2012 на Европейския парламент и на Съвета (1), считано от 1 януари 2014 г., редица държави, които са големи износители на керосин за реактивни двигатели, ще престанат да се ползват от този преференциален достъп до пазара на Съюза, а някои други държави износителки няма да могат да се ползват от този преференциален достъп за определени категории продукти, включително гориво, в съответствие с Регламент за изпълнение (ЕС) № 1213/2012 на Комисията (2).
  (5)
  Облагането с мита на керосина за реактивни двигатели от тези доставчици вероятно ще предизвика увеличение в неговата цена на пазара на Съюза, тъй като за нефтохимическите предприятия в Съюза не е икономически изгодно да увеличат в значителна степен своето производство на авиационно гориво.
  (6)
  Следователно е уместно автономното мито за керосин за реактивни двигатели да бъде суспендирано. Суспендирането следва да обхване всички продукти, включени в код по КН 2710 19 21. Като се имат предвид възможните бъдещи промени в състоянието на пазара, суспендирането следва да бъде преразгледано въз основа на оценка в рамките на пет години.
  (7)
  Следователно приложение I към Регламент (ЕИО) № 2658/87 на Съвета (3) следва да бъде съответно изменено,
  ПРИЕ НАСТОЯЩИЯ РЕГЛАМЕНТ:
  Член 1
  В приложение I към Регламент (ЕИО) № 2658/87 текстът за код по КН 2710 19 21 в колона 3 на таблицата в част втора, раздел V, глава 27 се заменя със следното:
  „4,7 (4)
  Член 2
  Настоящият регламент влиза в сила на 1 януари 2014 година.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 9 декември 2013 година.